શિક્ષણ બોર્ડ દ્વારા ૮ માર્ચથી ધો. ૧ર સાયન્સ (સેમેસ્ટર-૪)ની પરીક્ષા પૂર્ણ થયા બાદ તરત જ ઉત્તરવહી મૂલ્યાંકન શરૂ કરી દેવાયું હતું. અા કામગીરી તા.૧૫ એપ્રિલ સુધીમાં પૂર્ણ કરીને સમીક્ષા સહિતની કામગીરી હાથ ધરાઈ હતી. તમામ કામગીરી પૂર્ણ થતાં હવે અાજે ધો. ૧ર સાયન્સ (સેમેસ્ટર-૪)નું પરિણામ રાજ્યના શિક્ષણ પ્રધાન ભૂપેન્દ્રસિંહ ચૂડાસમા જાહેર કરશે. અા સાથે ગુજકેટનું પરિણામ પણ અાજે જ જાહેર કરી દેવાશે. ગુજકેટની પરીક્ષામાં સમગ્ર રાજ્યમાંથી ૬૮,૦૦૦ જેટલા વિદ્યાર્થીઓ નોંધાયા હતા, જેમાંથી ૬૭,૦૦૦ વિદ્યાર્થીઓ પરીક્ષા દરમિયાન ઉપસ્થિત રહ્યા હતા. સૂત્રોના જણાવ્યા પ્રમાણે બોર્ડ દ્વારા હવે પછી ધો. ૧૦નું પરિણામ ૨૪ મેના રોજ જાહેર કરવાનું નક્કી કરાયું છે. ત્યાર બાદ ધોરણ-૧૨ સામાન્ય પ્રવાહનું પરિણામ જાહેર કરાશે.